જ્યારે અમારી ગાડી અભ્યારણ્યના દરવાજા પાસે આવેલા રસ્તા પર પહોંચી ત્યારે અમે ત્યાં સારસ પક્ષીઓના ઝૂંડને રસ્તામાં આરામથી ટહેલતા જોયા. તેઓ જાણે કે અમારું સ્વાગત કરવા માટે દરવાજે આવી પહોંચ્યા હતા ! રસ્તાની પાસે જ નહેર હોવાને કારણે આ ઝૂંડ ત્યાં ભેગું થયું હતું. અમારી અવરજવરથી એમને વિક્ષેપ ન પહોંચે તેથી અમે ગાડી દૂર ઊભી રાખીને ચાલતા જ પ્રવેશ કરવાનું નક્કી કર્યું. એથી સદભાગ્યે અમને સારસને નજીકથી જોવાનો મોકો મળ્યો અને તેમની વિવિધ મુદ્રાઓ અમે ક્લિક કરી શક્યા.